CELEX: 32012R0835
Language: ro
Date: 2012-09-18
Title: Regulamentul (UE) nr. 835/2012 al Comisiei din 18 septembrie 2012 de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII (Cadmiu)  Text cu relevanță pentru SEE

19.9.2012   
            
            
               RO
            
            
               Jurnalul Oficial al Uniunii Europene
            
            
               L 252/1
            
         REGULAMENTUL (UE) NR. 835/2012 AL COMISIEI
   din 18 septembrie 2012
   de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII (Cadmiu)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 131,
   întrucât:
   
               (1)
            
            
               Regulamentul (UE) nr. 494/2011 al Comisiei din 20 mai 2011 de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII (Cadmiu) (2) a modificat domeniul de aplicare al restricției referitoare la cadmiu și la compușii cadmiului, introducând dispoziții aplicabile aliajelor de lipit sub formă de bară și bijuteriilor, în conformitate cu rezultatele evaluării riscurilor și cu strategiile de reducere a riscurilor asociate cadmiului și oxidului de cadmiu (3).
            
         
               (2)
            
            
               În plus, Regulamentul (UE) nr. 494/2011 a extins restricțiile existente privind utilizarea cadmiului și a compușilor cadmiului în polimerii sintetici organici (material plastic) la toate materialele plastice, prevăzând în același timp o excepție privind utilizarea PVC-ului reciclat cu conținut de cadmiu pentru fabricarea de anumite produse pentru construcții. Această derogare a fost acordată ținând cont de discuțiile care au avut loc la o reuniune ad hoc a experților privind activitățile de gestionare a riscurilor în temeiul Regulamentului (CE) nr. 1907/2006 și rezultatele unui studiu privind impactul socio-economic al unei posibile actualizări a restricțiilor privind introducerea pe piață și utilizarea cadmiului în bijuterii, aliaje de lipit și PVC (Socio-Economic Impact of a Potential Update of the Restrictions on the Marketing and Use of Cadmium in jewelleries, brazing alloys and PVC), publicat în ianuarie 2010 (4). Toate elementele restricției au făcut, de asemenea, obiectul unor consultări cu autoritățile competente ale statelor membre responsabile pentru punerea în aplicare a Regulamentului (CE) nr. 1907/2006 și cu părțile interesate.
            
         
               (3)
            
            
               Ca urmare a adoptării Regulamentului (UE) nr. 494/2011, Comisia a fost informată cu privire la utilizările de pigmenți de cadmiu în anumite tipuri de materiale plastice, restricționate pentru prima dată de Regulamentul (UE) nr. 494/2011, în cazurile în care se pare că nu sunt disponibile alternative corespunzătoare la utilizarea de compuși de cadmiu și pentru care, datorită circumstanțelor excepționale ale unei consultări limitate, este adecvat să se efectueze în prezent o evaluare suplimentară.
            
         
               (4)
            
            
               Rezoluția Consiliului din 25 ianuarie 1988 impune necesitatea unei strategii globale pentru combaterea poluării atmosferice cu cadmiu, inclusiv măsuri specifice de restricționare a utilizării cadmiului și stimulare a elaborării de alternative suplimentare la utilizarea cadmiului în pigmenți, stabilizatori și pentru cadmiere, solicitând limitarea utilizărilor cadmiului la cazurile în care nu există alternative potrivite.
            
         
               (5)
            
            
               Comisia va solicita Agenției Europene pentru Produse Chimice, în conformitate cu articolul 69 din REACH, să pregătească un dosar în conformitate cu cerințele din anexa XV referitoare la utilizarea cadmiului și a compușilor pe bază de cadmiu în acele tipuri de materiale plastice care au făcut prima dată obiectul restricțiilor din Regulamentul (UE) nr. 494/2011, ținând cont pe deplin de Rezoluția Consiliului din 25 ianuarie 1988.
            
         
               (6)
            
            
               Până la finalizarea procedurii de restricționare, restricția privind utilizarea cadmiului și a compușilor săi ar trebui să fie limitată la tipurile de material plastic enumerate în rubrica 23 din anexa XVII înainte de adoptarea Regulamentului (UE) nr. 494/2011.
            
         
               (7)
            
            
               Din motive de certitudine juridică, prezentul regulament trebuie aplicat începând cu 10 decembrie 2011.
            
         
               (8)
            
            
               Măsurile prevăzute în prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,
            
         ADOPTĂ PREZENTUL REGULAMENT:
   Articolul 1
   Anexa XVII la Regulamentul (CE) nr. 1907/2006 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică începând cu 10 decembrie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 septembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 396, 30.12.2006, p. 1.
   
      (2)  JO L 134, 21.5.2011, p. 2.
   
      (3)  JO C 149, 14.6.2008, p. 6.
   
      (4)  http://ec.europa.eu/enterprise/sectors/chemicals/files/markrestr/study-cadmium_en.pdf
   
      ANEXĂ
      În anexa XVII la Regulamentul (CE) nr. 1907/2006, tabelul care stabilește denumirea substanțelor, a grupurilor de substanțe și a amestecurilor, precum și condițiile în care se aplică restricțiile se modifică după cum urmează:
      
                  1.
               
               
                  În a doua coloană de la rubrica 23, primul și al doilea paragraf al punctului 1 se înlocuiesc cu următorul text:
                  
                               
                           
                           
                              
                                          „1.
                                       
                                       
                                          Nu se utilizează în amestecuri și articole produse din polimerii organici sintetici următori (denumiți în continuare material plastic):
                                          
                                                      —
                                                   
                                                   
                                                      polimeri sau copolimeri ai clorurii de vinil (PVC) [3904 10] [3904 21]
                                                   
                                                
                                                      —
                                                   
                                                   
                                                      poliuretan (PUR) [3909 50]
                                                   
                                                
                                                      —
                                                   
                                                   
                                                      polietilenă de densitate joasă (LDPE), cu excepția polietilenei de densitate joasă utilizate pentru producerea de preamestecuri colorate (amestecuri în topitură colorate) [3901 10]
                                                   
                                                
                                                      —
                                                   
                                                   
                                                      acetat de celuloză (CA) [3912 11]
                                                   
                                                
                                                      —
                                                   
                                                   
                                                      acetobutirat de celuloză (CAB) [3912 11]
                                                   
                                                
                                                      —
                                                   
                                                   
                                                      rășini epoxidice [3907 30]
                                                   
                                                
                                                      —
                                                   
                                                   
                                                      rășini melamin-formaldehidice (MF) [3909 20]
                                                   
                                                
                                                      —
                                                   
                                                   
                                                      rășini ureo-formaldehidice (UF) [3909 10]
                                                   
                                                
                                                      —
                                                   
                                                   
                                                      poliesteri nesaturați (UP) [3907 91]
                                                   
                                                
                                                      —
                                                   
                                                   
                                                      polietilentereftalat (PET) [3907 60]
                                                   
                                                
                                                      —
                                                   
                                                   
                                                      polibutilentereftalat (PBT)
                                                   
                                                
                                                      —
                                                   
                                                   
                                                      polistiren transparent/uz general (universal) [3903 11]
                                                   
                                                
                                                      —
                                                   
                                                   
                                                      acrilonitril-metacrilat de metil (AMMA)
                                                   
                                                
                                                      —
                                                   
                                                   
                                                      polietilenă reticulată (VPE)
                                                   
                                                
                                                      —
                                                   
                                                   
                                                      polistiren cu rezistență crescută la impact
                                                   
                                                
                                                      —
                                                   
                                                   
                                                      polipropilenă (PP) [3902 10]
                                                   
                                                
                                    Amestecurile și articolele fabricate din materialul plastic de mai sus nu se introduc pe piață în cazul în care concentrația de cadmiu (exprimată sub formă de cadmiu metalic) este mai mare sau egală cu 0,01 % din greutatea materialului plastic.”
                           
                        
            
                  2.
               
               
                  În a doua coloană a rubricii 23, la punctul 1 se adaugă următorul paragraf:
                  
                               
                           
                           
                              „Până la 19 noiembrie 2012, în conformitate cu articolul 69, Comisia solicită Agenției Europene pentru Produse Chimice să pregătească un dosar în conformitate cu cerințele din anexa XV, cu scopul de a evalua dacă utilizarea cadmiului și a compușilor acestuia în materialele plastice, altele decât cele enumerate la paragraful 1, ar trebui restricționată.”